Oficiālais Vēstnesis L 119 , 08/05/1997 Lpp. 0013 - 0016



Komisijas Regula (EK) NR. 831/97 (1997. gada 7. maijs), ar ko nosaka tirdzniecības standartus, kuri piemērojami avokado EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1] un jo īpaši tās 2. panta 2. punktu, tā kā Regulas (EK) Nr. 2200/96 I pielikumā ir uzskaitīti produkti, attiecībā uz kuriem jāpieņem standarti; tā kā no šajā pielikumā uzskaitītajiem produktiem Kopienas standarti cita starpā vēl nav noteikti avokado; tā kā tādēļ jānosaka tirdzniecības standarti šiem produktiem; tā kā tālab, lai nodrošinātu pārredzamību pasaules tirgū, būtu jāņem vērā standarti, ko šiem produktiem ieteikusi Apvienoto Nāciju Organizācijas Eiropas Ekonomikas komisija; tā kā šo standartu piemērošanai būtu jānovērš neapmierinošas kvalitātes produktu laišana tirgū, jānodrošina produkcijas atbilstība patērētāju prasībām un jāveicina tirdzniecība godīgas konkurences apstākļos, tādējādi palīdzot paaugstināt ražošanas rentabilitāti; tā kā šie standarti ir piemērojami visos tirdzniecības posmos; tā kā pārvadājumi lielos attālumos, uzglabāšana ilgāk par noteiktu termiņu un produktu pārkraušana var izraisīt to bojāšanos šī produkta bioloģiskās attīstības vai tā ātras bojāšanās tendences dēļ; tā kā šāda bojāšanās būtu jāņem vērā, piemērojot standartus tiem tirdzniecības posmiem, kas seko nosūtīšanai; tā kā augstākā labuma (ekstra klases) produkti ir jāatlasa un jāiepako sevišķi rūpīgi, būtu pieļaujama tikai svaiguma un turgora pakāpes samazināšanās; tā kā šajā regulā paredzētie pasākumi atbilst Svaigu augļu un dārzeņu pārvaldības komitejas atzinumam, IR PIEŅĒMUSI ŠO REGULU. 1. pants 1. Tirdzniecības standarti, kas piemērojami avokado, uz kuriem attiecas KN kods 080440, ir tādi, kādi noteikti pielikumā. 2. Šos standartus piemēro visos tirdzniecības posmos saskaņā ar nosacījumiem, kas noteikti Regulā (EK) Nr. 2200/96. Posmos, kas seko nosūtīšanai, tomēr ir pieļaujamas šādas pielaides: a) neliels svaiguma un turgora pakāpes samazinājums; b) attiecībā uz augstākā labuma (ekstra klases) produktiem neliela bojāšanās to bioloģiskās attīstības un ātras bojāšanās tendences dēļ. 2. pants Šī regula stājas spēkā 1997. gada 1. jūnijā. Šī regula uzliek saistības kopumā un ir tieši piemērojama visās dalībvalstīs. Briselē, 1997. gada 7. maijā Komisijas vārdā — Komisijas loceklis Franz Fischler [1] OV L 297, 21.11.1996., 1. lpp. -------------------------------------------------- PIELIKUMS STANDARTI AVOKADO AUGĻIEM I. PRODUKTA DEFINĪCIJA Šo standartu piemēro no Persea americana Mill. audzētu šķirņu avokado, kas patērētājiem jānogādā svaigi, bet neattiecas uz bezsēklu augļiem un rūpnieciskai pārstrādei paredzētiem avokado. II. NOTEIKUMI ATTIECĪBĀ UZ KVALITĀTI Standarta mērķis ir noteikt kvalitātes prasības avokado pēc to sagatavošanas un iepakošanas. A. Obligātās prasības Ievērojot īpašus noteikumus attiecībā uz katru šķiru un pieļaujamās pielaides, visu šķiru avokado jābūt: - veseliem, - nebojātiem; produktus, ko skārusi puve vai kas sabojājušies tā, ka kļuvuši nederīgi patēriņam, neizmanto, - tīriem, praktiski bez jebkādiem redzamiem svešķermeņiem, - praktiski bez bojājumiem, ko izraisījuši kaitēkļi, - bez bojājumiem, ko izraisījusi zema temperatūra, - ar ne vairāk kā 10 mm garu kātiņu, kam jābūt tīri nogrieztam; ja kātiņa nav, to tomēr neuzskata par defektu ar noteikumu, ka kātiņa stiprinājuma vieta ir sausa un nebojāta, - bez pārmērīga ārējā mitruma, - bez svešas smaržas un/vai garšas. Avokado jābūt uzmanīgi novāktiem. To attīstībai jābūt tādā fizioloģiskā stadijā, kas nodrošinās nogatavošanos līdz šī procesa beigām. Gatavie augļi nedrīkstētu būt rūgti. Avokado attīstībai un stāvoklim jābūt tādam, lai tos varētu: - transportēt un pārkraut, un - apmierinošā stāvoklī nogādāt galamērķī. B. Klasifikācija Avokado iedala trīs šķirās, kas noteiktas tālāk: i) augstākā labuma (ekstra klase), Šīs šķiras avokado jābūt augstākās kvalitātes augļiem. Tiem jābūt ar šai šķirnei raksturīgo formu un krāsu. Tiem jābūt bez bojājumiem, izņemot ļoti vieglus virspusējus mizas bojājumus, ar noteikumu, ka tie neietekmē produkta kopējo izskatu, kvalitāti, uzglabāšanas kvalitāti un noformējumu iepakojumā. Kātiņam, ja tāds ir, jābūt nebojātam. ii) I šķira Šīs šķiras avokado jābūt labas kvalitātes un šai šķirnei raksturīgajā krāsā un ar tai raksturīgo formu. Tomēr ir pieļaujami šādi nelieli bojājumi ar noteikumu, ka tie neietekmē produkta kopējo izskatu, kvalitāti, uzglabāšanas kvalitāti un noformējumu iepakojumā: - nelieli formas un krāsas defekti, - nelieli mizas bojājumi (vītums, aizvilkušās poras) un brūnējums; maksimāli pieļaujamais kopējais laukums nedrīkstētu pārsniegt 4 cm2. Nekādā gadījumā nedrīkst būt bojāts augļa mīkstums. Kātiņš, ja tāds ir, drīkst būt viegli iebojāts. iii) II šķira Šajā šķirā iekļauj avokado, ko nevar pieskaitīt augstākajām šķirām, bet kas atbilst iepriekš uzskaitītajām obligātajām prasībām. Ir pieļaujami šādi bojājumi ar noteikumu, ka avokado saglabā tiem raksturīgās īpašības attiecībā uz kvalitāti, uzglabāšanas kvalitāti un noformējumu: - formas un krāsas defekti, - mizas bojājumi (vītums, aizvilkušās poras) un brūnējums; maksimāli pieļaujamais kopējais laukums nedrīkstētu pārsniegt 6 cm2. Nekādā gadījumā nedrīkst būt bojāts augļa mīkstums. Kātiņš, ja tāds ir, drīkst būt viegli iebojāts. III. NOTEIKUMI ATTIECĪBĀ UZ KLASIFICĒŠANU PĒC LIELUMA Lielumu nosaka pēc augļa svara; izmēru skala ir šāda: Svara skala gramos | Izmēra kods | no 781 līdz 1220 | 4 | no 576 līdz 780 | 6 | no 461 līdz 575 | 8 | no 366 līdz 460 | 10 | no 306 līdz 365 | 12 | no 266 līdz 305 | 14 | no 236 līdz 365 | 16 | no 211 līdz 235 | 18 | no 191 līdz 210 | 20 | no 171 līdz 190 | 22 | no 156 līdz 170 | 24 | no 146 līdz 155 | 26 | no 136 līdz 145 | 28 | no 125 līdz 135 | 30 | Avokado minimālais svars nedrīkst būt mazāks par 125 gramiem. IV. NOTEIKUMI ATTIECĪBĀ UZ PIELAIDĒM Katrā iepakojumā ir pieļaujamas pielaides attiecībā uz kvalitāti un izmēru produktiem, kas neatbilst norādītās šķiras prasībām. A. Kvalitātes pielaides i) augstākā labuma (ekstra klase) 5 % avokado pēc skaita vai svara, kas neatbilst šīs šķiras prasībām, bet atbilst I šķiras prasībām vai izņēmuma kārtā iekļaujas minētās šķiras pielaižu robežās. ii) I šķira 10 % avokado pēc skaita vai svara, kas neatbilst šīs šķiras prasībām, bet atbilst II šķiras prasībām vai izņēmuma kārtā iekļaujas minētās šķiras pielaižu robežās. iii) II šķira 10 % avokado pēc skaita vai svara, kas neatbilst ne šīs šķiras prasībām, ne obligātajām prasībām, izņemot produktus, ko skārusi puve, redzami saspiedumi vai jebkurš cits bojājums, kā dēļ tie nav derīgi lietošanai pārtikā. B. Izmēra pielaides Attiecībā uz visām šķirām: 10 % avokado pēc skaita vai svara atbilst marķējumā minētā izmēra tuvākajam iepriekšējam un/vai sekojošam lielumam. V. NOTEIKUMI ATTIECĪBĀ UZ NOFORMĒJUMU A. Vienveidība Katra iepakojuma saturam jābūt vienveidīgam un tajā jābūt tikai vienas izcelsmes, šķirnes, kvalitātes un izmēra avokado. Iepakojuma satura redzamajai daļai jāraksturo viss saturs. B. Iepakojums Avokado jābūt iepakotiem tā, lai produkts būtu pienācīgi aizsargāts. Materiāliem, ko izmanto iepakojuma iekšpusē, jābūt jauniem, tīriem un tādas kvalitātes, kas ļauj pasargāt augļus no jebkādiem ārējiem vai iekšējiem bojājumiem. Materiālus, jo īpaši papīru vai zīmogus ar tirdzniecības specifikācijām, atļauts izmantot ar noteikumu, ka drukāšana vai marķēšana ir veikta ar tinti vai līmi, kas nav toksiska. Iepakojumiem jābūt bez jebkādiem svešķermeņiem. VI. NOTEIKUMI ATTIECĪBĀ UZ MARĶĒŠANU Uz katra iepakojuma jābūt šādai informācijai, kas uzrakstīta uz vienas iepakojuma puses, ir salasāma un neizdzēšami marķēta, kā arī redzama no ārpuses: A. Identifikācija Fasētājs un/vai nosūtītājs: vārds vai nosaukums un adrese vai oficiāli piešķirts vai pieņemts kods. Gadījumā, ja izmanto kodu, atsauce "fasētājs un/vai nosūtītājs" (vai līdzvērtīgi saīsinājumi) tomēr jānorāda cieši kopā ar kodu. B. Produkcijas veids - "avokado", ja saturs nav redzams no ārpuses, - šķirnes nosaukums. C. Produkcijas izcelsme - Izcelsmes valsts un pēc izvēles apgabals, kurā produkts audzēts, vai valsts, reģiona vai vietas nosaukums. D. Tirdzniecības specifikācijas - šķira, - izmērs, kas izteikts ar minimālo un maksimālo svaru, - izmēru skalas koda numurs un augļu skaits, ja tas atšķiras no koda numura, vai pēc izvēles izmēru skalas koda numurs un iepakojuma tīrsvars. E. Oficiālā kontroles atzīme (nav obligāta) --------------------------------------------------